b'\n_START_ARTICLE_\nMrinal Sen\n_START_PARAGRAPH_\nMrinal Sen (bengaliksi \xe0\xa6\xae\xe0\xa7\x83\xe0\xa6\xa8\xe0\xa6\xbe\xe0\xa6\xb2 \xe0\xa6\xb8\xe0\xa7\x87\xe0\xa6\xa8; 14. toukokuuta 1923 Faridpur, Brittil\xc3\xa4inen Intia \xe2\x80\x93 30. joulukuuta 2018 Kalkutta, Intia) oli intialainen elokuvaohjaaja, joka oli nostamassa 1960- ja 1970-luvuilla nostamassa bengalinkielist\xc3\xa4 elokuvaa maailmanmaineeseen. H\xc3\xa4net palkittiin urallaan muun muassa Berliinin ja Cannesin elokuvajuhlilla.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSen syntyi nykyisen Bangladeshin alueella ja opiskeli Kalkutan yliopistossa. H\xc3\xa4n muutti alkujaan Kalkuttaan opiskellakseen fysiikkaa, mutta h\xc3\xa4n kiinnostui elokuva-alasta luettuaan kirjan elokuvan estetiikasta._NEWLINE_Senin esikoisohjaus oli vuonna 1955 ilmestynyt Raat Bhore. H\xc3\xa4n sai paikallista suosiota elokuvillan Neel Akasher Neechey (1959) ja Baishey Shravana (1960). Parhaan ohjaajan kansallisen palkinnon Sen sai vuoden 1969 elokuvasta Linnustaja. Sit\xc3\xa4 pidet\xc3\xa4\xc3\xa4n intialaisen elokuvan merkkipaaluna._NEWLINE_Intialainen elokuva sai 1960-luvun lopulla ja 1970-luvun alussa kansainv\xc3\xa4list\xc3\xa4 huomiota. L\xc3\xa4nsi-Bengalista tulleet Sen, Satyajit Ray ja Ritwik Ghatak veiv\xc3\xa4t bengalinkielist\xc3\xa4 elokuvaa maailmalle. Sen teki tuona aikana niin sanotun Kalkutta-triologian, johon kuului poliittiset elokuvat Haastattelu, Calcutta 71 ja Padatik._NEWLINE_Euroopassa Sen palkittiin Berliinin elokuvajuhlilla vuonna 1975 elokuvasta Chorus ja vuonna 1979 elokuvasta Parashuram. Akaler Sandhanesta Sen sai vuonna 1981 Berliiniss\xc3\xa4 kolme palkintoa. Cannesin elokuvajuhlilla h\xc3\xa4n oli ehdolla Kultaisen palmuun vuonna 1980 elokuvasta Kohta on jo aamu, vuonna 1983 elokuvasta Kharij ja vuonna 1986 elokuvasta Genesis. Kharij\xe2\x80\x99sta Sen sai tuomaripalkinnon. Senin viimeinen elokuva Aamaar Bhuvan toi h\xc3\xa4nelle parhaan ohjaajan palkinnon Kairon elokuvajuhlilla 2002.\n_START_SECTION_\nTunnustukset\n_START_PARAGRAPH_\nSen oli tuomariston j\xc3\xa4senen\xc3\xa4 Cannesissa ja Berliiniss\xc3\xa4 vuonna 1982 sek\xc3\xa4 Venetsian elokuvajuhlilla vuosina 1983 ja 1996. Senille on Intiassa my\xc3\xb6nnetty valtion Padma Bhushan -tunnustus. H\xc3\xa4n sai vuonna 2005 elokuvapalkinto Dadasaheb Phalken ja toimi Intian parlamentin kunniaj\xc3\xa4senen\xc3\xa4 vuosina 1998\xe2\x80\x932003. Kansainv\xc3\xa4lisell\xc3\xa4 tasolla h\xc3\xa4n on Ranskassa Ordre des Arts et des Lettres\xe2\x80\x99n Commandeur ja Ven\xc3\xa4j\xc3\xa4ll\xc3\xa4 Yst\xc3\xa4vyyden ritarikunnan j\xc3\xa4sen.'